Študentski svet Filozofske fakultete Univerze v Ljubljani je na 6. redni seji dne 23. 4. 2014 sprejel naslednji

**Pravilnik o podeljevanju priznanj Študentskega sveta**

**Filozofske fakultete Univerze v Ljubljani**

**1. člen**

**(predmet pravilnika)**

Ta pravilnik opredeljuje priznanja, ki jih za posamezne dosežke podeljuje Študentski svet Filozofske fakultete Univerze v Ljubljani (v nadaljevanju ŠSFF).

**2. člen**

**(vrste priznanj)**

ŠSFF podeljuje naslednja priznanja:

* priznanje za študijske dosežke,
* priznanje za posebne dosežke,
* priznanje za udejstvovanje na področju študentskega organiziranja in obštudijskih dejavnosti,
* priznanje za nadpovprečno uspešno pedagoško delo,
* priznanje za nadpovprečno strokovno delo.

**3. člen**

**(postopek izbire kandidatov)**

(1) Postopek izbire kandidatov razpiše ŠSFF na seji. Rok za oddajo predlogov je mesec dni.

(2) ŠSFF na isti seji imenuje Komisijo za priznanja, sestavljeno iz 3 članov. Člani komisije so lahko študentje, ki so člani ŠSFF, Senata FF, Upravnega odbora FF, Akademskega zbora FF ali komisij Senata FF, in prodekan študent FF.

(3) Predlog za priznanje lahko poda kateri koli študent FF, prav tako pa dekan FF, prodekani FF, tajnik FF in predstojniki oddelkov. Predlog z obrazložitvijo se v pisni obliki se naslovi na Komisijo za priznanja.

(4) Komisija na podlagi sprejetih predlogov predlaga prejemnike priznanj, ki jih potrdi ŠSFF na seji.

**4. člen**

**(podelitev priznanja)**

(1) Priznanje ŠSFF se lahko podeli na Študentskih dnevih FF, podelitvi diplom FF ali kakšni drugi primerni prireditvi. O tem odloča ŠSFF.

(2) ŠSFF lahko v ta namen skliče tudi slavnostjo sejo. V primeru prireditev, ki so v organizaciji FF, se vodstvo ŠSFF pred odločanjem uskladi z vodstvom FF.

**5. člen**

**(oblika priznanja)**

ŠSFF priznanje izda na listini, pripravljeni v ta namen. Listina mora vsebovati:

* logotip ŠSFF,
* datum seje, na kateri je bil sprejet sklep o podelitvi priznanja,
* opredelitev vrste priznanja po 2. čl. tega pravilnika,
* ime in priimek prejemnika (z nazivom, če gre za visokošolskega učitelja ali sodelavca),
* kratko obrazložitev,
* datum,
* žig ŠSFF,
* podpis predsednika ŠSFF in predsednika Komisije za priznanja.

**6. člen**

**(nadpovprečno uspešno pedagoško delo)**

(1) Priznanja za nadpovprečno uspešno pedagoško delo se podeljuje visokošolskim učiteljem in sodelavcem Filozofske fakultete UL.

(2) Osnova za priznanje so lahko rezultati študentskih anket. V tem primeru se upoštevajo le ocene nad 4,0. Na priznanje se rezultatov študentskih anket ne izpisuje v kakršnikoli obliki.

(3) Osnova za priznanje so lahko tudi druge informacije s strani študentov, ki morajo biti ustrezno utemeljene.

(4) Študentski svet FF v tekočem študijskem letu praviloma podeli eno priznanje za učitelje s posameznega oddelka, izjemoma največ dve.

**7. člen**

**(udejstvovanje na področju študentskega organiziranja in obštudijskih dejavnosti)**

(1) Priznanje na področju študentskega organiziranja in obštudijskih dejavnosti se podeljuje študentom FF.

(2) Med udejstvovanje na področju študentskega organiziranja spada:

* aktivno članstvo v ŠSFF,
* aktivno članstvo v Senatu FF, Upravnem odboru FF, komisijah Senata FF in drugih delovnih telesih FF,
* aktivno članstvo v organih Univerze v Ljubljane.

(3) Med udejstvovanje na področju obštudijskih dejavnosti spada predvsem uspešna organizacija večjih projektov (npr. ekskurzije, festivali, seminarji itd.).

**8. člen**

**(študijski dosežki)**

(1) Priznanja za študijske dosežke se podeljuje študentom FF. Pri presojanju študijskih dosežkov se upošteva povprečna ocena študenta. ŠSFF lahko podeli priznanje študentom s povprečno oceno najmanj 9,0.

(2) Izjemoma lahko ŠSFF priznanje podeli študentom, ki imajo povprečno oceno pod 9,0, in sicer zaradi drugih študijskih dosežkov (npr. mednarodne nagrade s področja študija, izjemno diplomsko delo). O tem presoja ŠSFF na podlagi predloga Komisije za priznanja.

**9. člen**

**(posebni dosežki)**

(1) Priznanja za posebne dosežke se lahko podeljuje vsem študentom FF, visokošolskim učiteljem in sodelavcem ter strokovnim sodelavcem FF UL.

(2) Med posebne dosežke spadajo:

* posebni dosežki na področju študentskega ali učiteljskega tutorstva,
* posebni raziskovalni dosežki,
* dosežki na področju promocije in razvoja humanistike in znanosti na sploh,
* posebni dosežki na področju športa,
* posebni dosežki na področju umetnosti itd.

**10. člen**

**(nadpovprečno strokovno delo)**

(1) Priznanja za nadpovprečno strokovno delo se podeljuje strokovnim delavcem FF UL.

(2) Osnova za priznanje so lahko informacije s strani študentov, ki morajo biti ustrezno utemeljene.

**11. člen**

**(končna določba)**

(1) Besedilo tega pravilnika začne veljati, ko ga sprejme Študentski svet Filozofske fakultete Univerze v Ljubljani.

(2) S sprejetjem tega pravilnika preneha veljati Pravilnik Študentskega sveta Filozofske fakultete Univerze v Ljubljani o priznanjih, sprejet 15. 9. 2009 in dopolnjen 12. 5. 2009.

V Ljubljani, 23. aprila 2014

Študentski svet Filozofske fakultete

Janoš Ježovnik

predsednik